## Uputu o provođenju Programa statističkih istraživanja Republike Hrvatske u dijelu koji se odnosi na plaće

### NN 73/1993 (30.7.1993.), Uputu o provođenju Programa statističkih istraživanja Republike Hrvatske u dijelu koji se odnosi na plaće

# ZAVOD ZA PLATNI PROMET

Na temelju članka 6. Zakona o statitističkim istraživanjima ("Narodne
novine", broj 19/74) i Odluke o utvrđivanju Programa statističkih
istraživanja Republike Hrvatske za 1993. godinu ("Narodne novine",
broj 29/93), glavni direktor Zavoda za platni promet donosi

## UPUTU

### o provođenju Programa statističkih istraživanja Republike Hrvatske u dijelu koji se odnosi na plaće

1. Ovom Uputom utvrđuje se način sastavljanja i dostavljanja izvještaja
o isplatama plaća radnika pravnih osoba te organa i organizacija u Republici
Hrvatskoj.

Pravne osobe te organi i organizacije sa sjedištem u Republici Hrvatskoj
izvještaj o isplatama plaća sastavljaju na obrascu: NP - Izvještaj o isplatama
plaća i dostavljaju ga u jednom primjerku mjerodavnoj organizacijskoj jedinici
Zavoda za platni promet pri isplati plaća.

2. Na rednom broju 1 iskazuje se broj radnika kojima se isplaćuju plaće
i naknade plaća, a utvrđuje se tako da se broj ostvarenih sati rada i sati
rada za koje radnici primaju naknadu plaće iz sredstava pravne osobe podijeli
s brojem mogućih sati rada u tom mjesecu.

3. Na rednom broju 2 iskazuje se iznos dijela sredstava isplaćenih za
neto-plaće za mjesec za koji se obavlja isplata.

4. Na rednom broju 3 iskazuje se iznos sredstava za neto-plaće iz naloga
za isplatu.

5. Na rednom broju 4 iskazuje se iznos ukupno isplaćene neto-plaće za
mjesec za koji se isplaćuje (redni br. 2 više redni br. 3).

6. Na rednom broju 5 iskazuje se iznos obračunatog poreza iz plaća iskazanih
na rednom broju 4.

7. Na rednom broju 6 iskazuje se iznos uplaćenog poreza iz plaća iskazanih
na rednom broju 4.

8. Na rednom broju 7 iskazuje se iznos uplaćenih doprinosa iz plaća
iskazanih na rednom broju 4.

9. Na rednom broju 8 iskazuje se iznos isplaćenih plaća - bruto (redni
br. 4 više redni broj 6 više redni br. 7)

10. Na rednom broju 9 iskazuje se iznos ukupno uplaćenih doprinosa na
plaće (za zdravstveno osiguranje, mirovinsko i invalidsko osiguranje i
subvencioniranje stanarine i podstanarine).

11. Na rednom broju 10 iskazuje se iznos prosječno isplaćene neto-plaće
(red. br 4. red. br. 1).

12. Na rednom broju 11 iskazuje se iznos prosječno isplaćene plaće -
bruto (red. br. 8. red. br. 1).

13. Na rednom broju 12 iskazuje se iznos najviše isplaćene pojedinačne
neto-plaće.

14. Na rednom broju 13 iskazuje se iznos najniže isplaćene neto-plaće
za puno radno vrijeme.

15. Na rednom broju 14 iskazuje se iznos ukupno uplaćenog poreza iz
neto-plaća iskazanih na rednom broju 4.

16. Pravne osobe te organi i organizacije u Republici Hrvatskoj obvezni
su podatke iz ove Upute dostaviti na obrascu NP - Izvještaj o isplatama
plaća za plaće isplaćene za mjesec srpanj 1993. i dalje.

17. Ova Uputa stupa na snagu danom objave u "Narodnim novinama".

Broj: 358/93

Zagreb, 27. srpnja 1993.

V. d. glavnog direktora

**mr. Bogomil Cota, v. r.**

Uputa, NN 73/1993-1520
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)